《存诗稿用宛陵韵》
清代·邵延龄

诗不可轻作，此论疑亦偏。不求文字名，何必责备全。

禽虫有鸣文，而人胡不然。喜怒一写之，何物更存焉。

君子贵寓意，任情长短篇。不必笑梨枣，士无轻弃捐。

嗟哉文章伯，刻苦穷岁年。纵有山水趣，仍为居食牵。

自命颇不小，李杜相后先。诋毁中晚季，曾不及宋贤。

我所阁笔者，名山与大川。

作者简介：邵延龄，字大年，号静山，平湖人。顺治辛亥进士，由内阁中书历官刑部郎中。有《耐轩集》。